RONCAL AZANZA (PSE-EE, 2014-02-06):
Presidente andrea, buenos días a todos.
Legebiltzarkideok, Eusko Jaurlaritza eta Osasun eta Kontsumo Saila direla-eta Biocruces ikerketa-institutuak egiaztagiria lortzeko prozesuan izan duen bilakaera negatiboaren kariaz gaude gaur hemen.
Jada esan den moduan, hona espiritu konstruktiboaz etortzeak ez du eragozten errealitatea ikustea. Eta talde sozialista oso kritikoa da Osasun eta Kontsumo Sailaren jarduerarekin, sailburuarekin, Ikerketa eta Berrikuntza Sanitarioko zuzendariarekin, Gurutzetako zuzendari kudeatzailearekin eta koordinatzaile zientifiko deritzonarekin, Biocruces ikerketa-sanitarioko institutuarentzat egiaztagiria lortzeko egindako jarduerengatik. Esan dezakegun gauzarik onena da urtebete galdu dugula, arduragabekeriagatik.
Legebiltzarkideok, hasteko, legegintzaldiaren hasieratik, eraikina kritikatzen hasi ziren, gero, proiektu zientifikoa, gero jende guztia kargutik kendu zuten, gero lehiaketa baliogabetu... eta hausnartzen hasi ziren. Ederki! Erabaki bikaina! Zegoen guztia likidatu, eta hausnartzen hasi ziren.
2013ko apirilean, kargutik kendu zuten ordura arteko zuzendaritza zientifikoa. Esan behar dizuet talde zientifiko hark Carlos III.a Institutuak egoki zeritzon proiektua zuela. Hain zuzen, proiektu zientifikoa ezagutu zutenean, hamar milioi euro eta erdi eman zizkioten eraikina egiteko. Horrek adierazten du proiektu zientifiko bat zegoela, bai eta eraikinaren proiektu bat ere, ospitaleak egiaztagiria jasotzeko; baina zuek kolpe batez ezereztu zenituzten, hausnartu egin behar baitzenuten.
Ez zenuten gogoko eraikina; hasieran, ez zenuten gogoko eraikina. "Corte Inglés" bat zen, zuk, sailburu jauna, hemen erdeinuz esan zenuen moduan. Baina, noski, Legebiltzarra kezkatuta zegoenez legegintzaldiaren hasieratik beretik, zuk ezin izan zenuen bertan gozo gelditu, eta jarraitu egin behar izan zenuen, edo itxurak egin. Itxurak egin, emaitzak ikusita.
Izan ere, noski, irailaren 30ean zure borondatez agertu zinen Osasun Batzordean, Biocrucesen egiaztagiriaz arduratzen zen talde osoarekin: Agirre andrea, Gurutzetako zuzendari kudeatzailea, etab. Eta, gainera, adierazpen erabat triunfalistak egin zenituen (ongi egin zenuten guztia, dena lortu zenuten). Baina galdera da: irakurri zenuten 339/2004 Errege Dekretua, egiaztagiria lortzeko bete behar diren baldintzak zehazten dituena?
Ulertzen dizudana da akordio bat sinatu zenutela EHUrekin. Baina ez duzu esaten akordio hura aurreko taldeak prestatu zuela. EHUrekin prest zuen akordioa aurreko taldeak, eta azken sinadura jarri baizik ez zenuten egin zuek.
Esan dudan moduan, agerraldi hartan oso kolaboratzaile adituak lortu zituzten, bai Osakidetzakoak, bai sailekoak, bai kanpokoak. Harreman on eta ugaria zuten Carlos III.a Institutuarekin, lankidetza-hitzarmena EHUrekin... Bada, dena jada hain egina zegoen ezen egiaztagiria lortzeko data ere aurreratu egin baitzuten, eta bisitarena... Esan zergatik ezin zaion aurreauditoria esan auditoriaren aurreko bisita bati.
Eta, bide batez, nahikoa da; oposizioari oposizioa egiteko ohitura duzu, eta zuzentzekoa ez izan arren aurreauditoria terminoa zuzendu didazu, idatziz erantzun didazunean. Gogorarazten dizut zu eta zure sail osoa hasi zinetela aurreauditoria terminoa erabiltzen; bestela, egiaztagiria lortzeko auditoriaren aurretiazko bisita terminoa erabiliko genukeen legebiltzarkideok.
Termino hori argituta, eskatzen dizut ez saiatzeko berriro legebiltzarkideok erabiltzen ditugun terminoak zuzentzen, batez ere zuen terminologien jarraipena badira.
Bide batez, orduan esan ziguten proiektu zientifikoa oso garrantzitsua zela, antolaketa-egitura oso garrantzitsua zela, eta onartu zenuten eraikin berria ere beharrezkoa zela; hori guztia egiaztagiria lortzeko. Baina, noski, hamabost egunera, hobeto esanda, hamaika egunera, errealitatea iritsi zen, eta Carlos III.a Institutuko auditoreen txostena ikaragarri txarra da.
Ez dakigu edo ez zenuten irakurri dekretua edo ez zenekiten zer baldintza bete behar ziren, ez-betetzeen zerrenda nahiko luze eta garrantzitsua baita, ezta? Eskerrak bikaintzat jo zenuen zuen batzordean taldeak egin zuen lana, eta eskerrak eman, lan bikaina egin izanagatik. Baina, noski, jada aipatu dizkizute ez-betetzeak, eta nik, bistan denez, ez ditut errepikatuko.
Hori bai, esan nahi dizut interpelazioan berriro diozula zer ongi egin duten, dena oso ongi joango dela; txostena, eta hori eufemismo bat da, egiaztagiria lortzeko urrats bat baino ez dela (jakina urrats bat baino ez dela!), eta prozesuaren ezaugarri nagusia dinamismoa dela. Noski! Dinamismoa, mugimendu jarraitu hori, ez da zirkularra, ezta? (hemen beste kasuren batean esan den moduan, biribilgunea). Izan ere, helburu bat du. Orduan, garrantzitsua da dinamismoa, baina helburu hori izan behar du, eta ez biribilgunearen forma hartu behar.
Eta nola gaude gaur? Bada, ez dakigu. Ez dakigu nola gauden gaur. Oraingoz badakigu Carlos III.a Institutuak esaten duela ez duela auditoria egingo harik eta aipatu dituzten ez-betetzeak gainditu arte.
Bada, ez dizut aurretiazko beste akordio batzuk ez betetzearen inguruan hitz egingo, baina hori eskatzen dizut, zure eskuetan baitago, eta zuk lehendakariaren hitza zalantzan jarriko baituzu. Zuk badakizu lehendakariak akordio bat sinatu duela Alderdi Sozialistarekin, eta konpromiso pertsonala hartu du akordioaren termino guztiak betetzeko. Eta akordioan, zuk dakizun moduan, Carlos III.a Institutuaren egiaztagiria dago, eta eraikin berriaren eraikuntza. Beraz, eska diezazukegu ez jartzeko zalantzan lehendakariaren hitza, ez jartzeko zalantzan euskaldunaren hitza.
Eta, beraz, erdibideko zuzenketa sinatu du gure taldeak, une honetan, aurretiazko ez-betetzeak tarteko, ez dakigulako nola dagoen egoera. Arriskuan dago Carlos III.a Institutuak emandako finantzaketa, eraikina egiteko eman ziren 10,5 milioi haiek, hiru urteko gabealdia zutenak? Zalantzan daude Feder funtsak, eraikina eraikitzeko emandakoak? Nola dago egoera? Aurrera egin duzue urriaren 11n Carlos III.a Institutuko auditoreek egindako txostenean jaso ziren ez-betetzeak betetzeko edo konpontzeko?
Horregatik iruditzen zait garrantzitsua gaur ekimen hau onartzea, zuk ikus dezazun legebiltzarkideok konprometituta gaudela ikerketarekin Euskadin lehen unetik, uste baitugu (eta ez da Biocruces Institutuaren defentsa soilik), uste baitugu ikerketa eta berrikuntza, kasu honetan osasun-arlokoa, funtsezko tresnak direla Euskadiren etorkizuna eraikitzeko.
Horregatik gaude ikerketarekin tematuta, horregatik Biocruces ikerketa-institutuarekin tematuta, eta horregatik sinatu dugu erdibideko zuzenketa hau.
Besterik ez, eta eskerrik asko.